จัดส่งยากัญชาสูตรตำรับศุขไสยาศน์ ตามมาตรฐานจัดส่งและความปลอดภัย ให้คลินิกกัญชาทางการแพทย์แผนไทย ทันเปิดให้บริการ 2 กันยายนนี้
จัดส่งยากัญชาสูตรตำรับศุขไสยาศน์ ตามมาตรฐานจัดส่งและความปลอดภัย ให้คลินิกกัญชาทางการแพทย์แผนไทย ทันเปิดให้บริการ 2 กันยายนนี้นพ.วิฑูรย์ ด่านวิบูลย์ ผู้อำนวยการองค์การเภสัชกรรม (อภ.) เปิดเผยว่า กรมการแพทย์แผนไทยและการแพทย์ทางเลือก กระทรวงสาธารณสุข ได้ส่งมอบกัญชาสูตรตำรับศุขไสยาศน์ สูตรตำรับของกรมการแพทย์แผนไทยฯ ที่ผลิตโดยโรงพยาบาลพระอาจารย์ฝั้น อาจาโร จังหวัดสกลนคร ในรอบแรกจำนวน 1,500 ซอง ให้กับ อภ. เพื่อดำเนินการจัดส่งไปยังสถานบริการสุขภาพทั้ง 10 แห่งแรกทั่วประเทศ แห่งละ 150 ซอง เรียบร้อยแล้ว ด้วยการจัดส่งที่ตามเกณฑ์มาตรฐานของการขนส่งยาเสพติด ที่ต้องมีการรักษาความปลอดภัยตลอดการขนส่งและดำเนินการตามแนวทางมาตรฐานการขนส่งสินค้าที่ดี (GDP) และมาตรฐานความปลอดภัยที่ดี (GSP)  โดยระบบจัดส่งนี้จะสามารถทวนสอบกลับได้ ตั้งแต่ปลายทางจนถึงต้นทาง ทั้งเรื่องปริมาณ สภาพแวดล้อมการขนส่ง มีระบบการบันทึกเพื่อให้มั่นใจว่าตลอดเส้นทางที่ขนส่งเป็นไปตามเกณฑ์ที่กำหนด รวมถึงมีระบบติดตามการขนส่งและจัดส่งถึงหน่วยงานรับสินค้าตรงเวลา โดยข้อมูลตลอดกระบวนการจัดส่งและกระจายยากัญชาทางการแพทย์จะรายงานเข้าสู่ระบบฐานข้อมูลของกระทรวงสาธารณสุข (C-MOPH) ทั้งหมดเพื่อนำไปใช้ในการบริหารจัดการระบบบริการกัญชาทางการแพทย์ต่อไป โดยมาตรฐานทั้งหมดเพื่อให้มั่นใจได้ว่าผู้ป่วยจะได้รับผลิตภัณฑ์ที่มีคุณภาพและมีการควบคุมอย่างเหมาะสมภายใต้ข้อกำหนดตามกฎหมาย และหลังจากนี้ อภ.จะทยอยส่งให้อย่างต่อเนื่องต่อไป เพื่อให้คลินิกกัญชาทางการแพทย์แผนไทย สามารถเปิดให้บริการได้ตามกำหนดในวันที่ 2 กันยายนนี้ โดยตำรับยาแผนโบราณที่มีกัญชาผสม ทั้ง 16 ตำรับ ของกรมการแพทย์แผนไทยฯ จะเริ่มให้บริการจากตำรับศุขไสยาศน์ก่อน โดยมีสรรพคุณช่วยให้นอนหลับเจริญอาหาร ฟื้นฟูกำลังของผู้ป่วยโรคเรื้อรัง